WIRID-WIRID SETELAH SOLAT FARDHU 
Oleh: Mohd Safwan bin Rusydi 


Wirid ialah amalan yang tetap atau yang sentiasa dilakukan sama ada dalam 
bentuk bacaan atau sebagainya. Wirid ini termasuk dalam golongan zikirullah iaitu 
cara kita mengingati dan bertaqarrub (mendekatkan diri) kepada Allah S.W.T. Wirid 
setelah solat fardhu adalah sunnah Nabi s.a.w yang sangat dituntut. 

Diperbolehkan untuk bangkit terus dari tempat duduk setelah solat jika ada 
keperluan, akan tetapi sebaiknya berzikir terlebih dahulu bersama imam sehinggalah 
imam berpaling kebelakang menghadap makmum dan imam tersebut keluar daripada 
tempat duduknya. 

Syarat-syarat dan fadhilat wirid setelah solat 

1 . Ikhlas kerana Allah semata. 

2. Ittiba' (mengikuti cara) Rasulullah s.a.w. 

3. Tidak ada penambahan atau pengurangan dalam bacaan wirid tersebut 
samaada bentuk bacaan wirid tersebut atau bilangan wirid tersebut. 

4. Hendaklah dilakukan secara perlahan dan tidak berlebih-lebihan. 

5. Hendaklah dilakukan secara bersendirian. 

6. Imam dibolehkan untuk mengeraskan bacaan dengan tujuan untuk mengajar 
makmum. 

7. Dihitung dengan menggunakan jari-jemari adalah paling afdhal kerana ia akan 
menjadi saksi diakhirat. 

Contoh wirid-wirid setelah solat fardhu 

1. "Aku memohon ampun kepada Allah " (Dibaca sebanyak 3 kali ) 

[Hadis riwayat Muslim, dibaca sebanyak 3 kali pada semua solat wajib. Imam Muslim 
menambah: Aku pernah bertanya kepada Al-Auza'i: Bagaimana cara beristighfar? 
Lalu Auza'I berkata: Astaghfiullah, Astaghfirullah, Astaghfirullah. (Fiqh Al-Sunnah; 
Said Sabiq: 1/176] 



2. "Ya Allah, Engkaulah Yang Maha Sejahtera, dan daripada Engkau 
Kesejahteraan itu (datang), Engkau Maha Pemberi Barakah, Wahai Tuhan Yang 
memiliki Keagungan dan Kemuliaan" 

[Hadis riwayat Muslim, Inilah lafaz yang sahih yang datang daripada Rasulullah 
s.a.w. (Syarh Al-Sunnah; Imam Al-Baghawi; 1/299] 




3. "Tidak ada Tuhan ( yang berhak disembah) kecuali Allah Yang Maha Esa, tiada 
sekutu bagi-Nya, milik-Nya segala kerajaan dan milik-Nya segala pujian dan Dia 
Maha Berkuasa atas segala sesuatu. Tidak ada daya dan kekuatan kecuali dengan 
izin Allah, Tidak ada Tuhan (yang berhak disembah ) melainkan Allah dan kami 
tidak menyembah kecuali kepada-Nya, hanya milik-Nya segala nikmat. Segala 
keutamaan dan segala sanjungan yang baik. Tidak ada Tuhan (yang berhak 
disembah ) melainkan Allah dengan memurnikan ketaatan kepada-Nya, walaupun 
dibenci oleh orang-orang kafir". 

[Hadis riwayat Muslim, (lihat Al-Azkar Imam An-Nawawi halaman 58)] 



4. "Tidak ada Tuhan (yang berhak disembah) kecuali Allah Yang Maha Esa, tiada 
sekutu bagi-Nya, milik-Nya segala kerajaan dan milik-Nya segala pujian dan Dia 
Maha Berkuasa atas segala sesuatu. Ya Allah, tiada seorang pun yang mampu 
menghalang terhadap pemberian-Mu, dan tiada seorangpun yang mampu memberi 
terhadap apa yang Engkau telah menahannya, dan tidak ada manfaat kekayaan 
bagi orang yang kaya tanpa kehendak-Mu ". 

[Hadis riwayat Bukhari dan Muslim, Bacaan ini juga baik dibaca ketika I'tidal dengan 
bacaan yang bermula dari: Allahumma Laa Maani'a lima a'thait...(K^jt9^^ UBft 

berdasarkan hadis Abu Sa'id Ak-Khudri yang diriwayatkan oleh Imam Muslim, 
Ahmad, dan Abu Daud.] 

5. "Allah, tidak ada Tuhan (yang berhak disembah) melainkan Dia yang hidup 
kekal lagi terus menerus mengurus ( makhluk-Nya ); tidak mengantuk dan tidak 
tidur. Kepunyaan-Nya apa yang di langit dan di bumi. Tiada yang dapat memberi 


syafa 'at di sisi Allah tanpa izin-Nya. Allah mengetahui apa-apa yang di hadapan 
mereka dan di belakang mereka, dan mereka tidak mengetahui apa-apa dari ilmu 
Allah melainkan apa yang dikehendaki-Nya. Kursi Allah meliputi langit dan bumi, 
dan Allah tidak merasa berat memelihara keduanya, dan Allah Maha Tinggi lagi 
Maha besar". 

[Ayat kursi; Al-Baqarah, 2: 255; Fadhilatnya: Siapa yang membacanya setiap selesai 
solat wajib maka tiada penghalang baginya untuk masuk syurga melainkan mati. 
(Hadis riwayat An-Nasa'I dan At-Thabrani); Siapa yang membacanya setiap selesai 
solat wajib nescaya dia di dalam pemeliharaan Allah hingga ke solat berikutnya 
(Hadis riwayat At-Thabrani - sanadnya baik)] 

6. Maha Suci Allah (33 x), Segala Puji bagi Allah (33 x), Allah Maha Besar (33 x), 
Tidak ada Tuhan (yang berhak disembah ) kecuali Allah Yang Maha Esa, tiada 
sekutu bagi-Nya, milik-Nya segala kerajaan dan milik-Nya segala pujian dan Dia 
Maha Berkuasa atas segala sesuatu. 

[Hadis riwayat Muslim, Fadhilatnya: Sesiapa yang membacanya selepas solat 
diampunkan dosanya walaupun sebanyak buih di lautan] 

7. Membaca 3 Qul, surah Al-Ikhlas, surah Al-Falaq, dan surah An-Naas. 

[Hadis riwayat Bukhari, Muslim, dan Ahmad. (Riyadhus Shalihin; An-Nawawi; 
halaman 177)] 

Sekian, panduan wirid setelah solat fardhu secara ringkas. Selamat beramal. 



